HERBERSTEIN, Siegmund (Sigismund)
(Wippach, ma Vipava, Szlovénia, 1486. 08. 23. − Bécs, 1566. 03. 28.)

Diplomata, utazó. A XVI. században tevékenykedő osztrák diplomata a komplex finnugor kutatások egyik jelentős előfutárának tekinthető. Hivatalos oroszföldi útjain főként az obi-ugorok keltették fel figyelmét egzotikusnak ható hitvilágukkal, szokásaikkal. Herberstein az elsők egyikeként ír híres és lényegében napjainkban is rejtélyesnek mondható bálványukról, a „Slata baba”-ról (az Aranyasszonyról). Voltaképpen jól látja, hogy a magyarok a vogulok-osztjákok lakta Jugriából költöztek − hosszú vándorút után − Pannóniába. 1526-ban Magyarországon is megfordult. Fontos dokumentumnak számít sokat idézett, másolt Oroszország térképe is.

Fő műve:
•	Rerum Moscoviticarum Commentarii. Wien. 1549.

Irodalom:
•	Munkácsi B.: Vogul Népköltési Gyűjtemény. I. LXII−LXIIL. p.
•	Zsirai Miklós: Finnugor rokonságunk. Bp. 1937. 477. p.
•	Klima László: Siegmund Herberstein: Moszkoviai útijegyzetek. (http://ludens.elte.hu/~briseis/finnugor/tortforras/herber.html)